Anita Knakkergaard (DF), 2006-10-24:
Jeg vil gerne takke ministeren for den skriftlige redegørelse for 2006 vedrørende Nordisk Ministerråds samarbejde.
Dog mangler Dansk Folkeparti en væsentlig ting i ministerens redegørelse, og derfor vil jeg spørge, hvordan ministeren vil få antallet af svenske lægestuderende i Danmark ned.
I september sidste år optog svenske og norske lægestuderende ifølge Berlingske Tidende 30-35 pct. af pladserne på lægestudierne i Odense og København.
Vi mangler selv enormt mange læger i Danmark og må importere fra bl.a. Polen.
Jeg ved, at vi fik nedsat antallet af norske lægestuderende, hvilket vi kunne gøre, da Norge ikke er medlem af EU, og svenskerne skaffede nogle få af de manglende praktikpladser til de svenske lægestuderende sidste år.
I dag har problemet vokset sig endnu større.
Antallet af svenskere, der blev optaget på lægestudiet på Københavns Universitet var i 2005 124; i år er antallet 182
I Århus og Odense ser man også væsentlige stigninger.
Mange siger, at det bliver endnu værre fremover grundet den ny karaktergivning, hvor svenskerne har flere fag på A-niveau end danskerne og en anden form for karaktergivning.
Mener ministeren ikke, at hvis vi fortsat skal have et ordentligt samarbejde med svenskerne, bør de selv oprette betydelig flere studiepladser på lægestudiet, så de svenske lægestuderende ikke optager de danske studiepladser?
Det samme kunne man jo spørge videnskabsministeren samt Sundhedsstyrelsen om, hvis de ellers var til stede.
Det er i hvert tilfælde på høje tid, at der bringes orden i tingene, og at sagen finder en løsning i Ministerrådet.
Formandskabet i 2006 har været varetaget af Norge, hvis hovedprioriteringer har været samarbejde i Europas nordområder, den nordiske velfærdsmodel, kundskabsfornyelse og værdiskabning samt videreførelse fra det tidligere formandskab, herunder effektivisering af det nordiske samarbejde og at sikre åbne grænser.
Af redegørelsen fremgår, at der fortsat vil ske en modernisering og effektivisering af det nordiske samarbejde.
Bl.a. blev antallet af ministerråd nedsat fra 18 til 11 under Danmarks formandskab.
Der er også enighed om en effektiviseringsgevinst på 1 pct. for 2006.
Formålet hermed er at få flere penge til de politiske prioriteringer.
Vi mener i Dansk Folkeparti, at det er vigtigt, at budgettet afspejler de politiske prioriteringer, frem for at gamle prioriteringer blot videreføres i budgettet.
Det kan for mig at se sætte hele udviklingen i stå.
En form for mål- og resultatstyring er en nødvendighed i dagens samfund, og som det fremgår af redegørelsen, vil Nordisk Ministerråd tage hånd om det.
Vi støtter selvfølgelig de selvstyrende områder, der ønsker at deltage som ligeværdige partnere i det nordiske samarbejde, så vidt det er muligt ifølge grundloven.
Vedrørende transitproblemer med kæledyr gennem Sverige til Bornholm har man fortsat kravet om ormebehandling af hunde og katte.
Denne særordning bortfalder dog den 3. juli 2008, hvorefter indførsel til Sverige fra Danmark vil svare til de krav, som for tiden gælder for transport mellem EU-landene, bl.a. id-mærkning, ledsagerpas og gyldig rabiesvaccination.
Programmet udpeger netop miljø- og klimaspørgsmål som et centralt fokusområde.
Polaråret 2007-08 er et internationalt initiativ, som gennem forskning i Arktis og Antarktis skal skaffe ny viden om de polare processer og deres samspil med det globale miljø.
Dette finder jeg er et vældig godt tiltag, som vi alle kan have glæde af.
På kulturområdet er man i gang med en ny struktur for det fællesnordiske kultursamarbejde, og konkretiseringen vil fortsætte året ud og træde i kraft i 2007.
På det sociale område har Nordisk Ministerråd vedtaget at ændre den nordiske konvention om social bistand og sociale tjenester, der bl.a. indebærer, at hvis en person omfattet af konventionen ønsker at flytte til en kommune i et andet nordisk land og på grund af funktionshindring har behov for social bistand eller sociale tjenester, skal der være samarbejdsforpligtelse mellem de ansvarlige myndigheder for at lette flytningen, hvilket vi mener er et udmærket tiltag.
Men det skal jo som sagt sendes i høring.
Der er endvidere afsat midler til at oprette en social forsikringsportal i stil med skatteportalen.
Alt i alt er det gode tiltag for borgerne i de nordiske lande.
Samarbejdet med Østersøregionen, herunder Estland, Letland og Litauen, fører nu åbenbart til, at Nordisk Ministerråd med høj prioritet vil føre samarbejdet videre i et nyt politisk miljø.
Det fremgår også af redegørelsen, at der er vedtaget et nyt Ruslandsprogram for perioden 20062008, der angår samarbejdet med det nordvestlige Rusland.
Vi mener, at samarbejde inden for forskning og miljø er vigtige områder, men også erhvervslivet og de regionalpolitiske tiltag er vigtige, herunder at der arbejdes for at udvikle næringslivet i grænseregionerne, og at arbejdet med bæredygtige energiløsninger samt arbejdet med transportløsninger er meget vigtige områder landene imellem.
Til slut vil jeg sige, at vi er glade for samarbejdet med de andre nordiske lande, og vi takker ministeren for redegørelsen.